stanford-oval/wikipedia huggingface dataset:
Venäjän ortodoksinen ulkomaankirkko
Historia > Neuvostovallan alkuaika Venäjällä

Kun neuvostovallan vaino vuonna 1922 ajoi varsinaisen Venäjän ortodoksisen kirkon sekasortoon, kanonisesti epämääräinen Karlovcin synodi yritti ottaa sen aseman itselleen, vähäisellä menestyksellä.
Itse asiassa monet jopa halveksivat karlovcilaisia, jotka olivat paenneet maasta silloin kun heitä olisi eniten tarvittu Venäjällä, ja muistutettiin erityisesti, kuinka miehuullisesti Moskovan ja koko Venäjän patriarkka Tihon, nöyrä ja vaatimaton munkkipiispa - joka oli valittu virkaansa arvalla juuri vallankumouksen aattona - kantoi piinansa marttyyrikirkon johtajana, puhumattakaan murhatuksi tulleesta Pietarin metropoliitta Venjaminista tai ns. Solovetskin piispoista, jotka oli vangittu entiseen luostariin Vienanmeren saaressa. Tihonin vaikea ja tuskainen johtajuus päättyi lopulta ennenaikaiseen kuolemaan vuonna 1924.
Venäjän kirkon sekasorto päättyi vasta 1926, kun locum tenens patriarkka Sergei teki sopimuksen neuvostovallan kanssa. Hän sai luvan  perustaa uuden Pyhän Synodin, johon kuului seitsemän muuta piispaa, joukossa tuleva patriarkka Aleksei. Täten patriarkan kirkolla oli sekä kanonisen että maallisen lain edellyttämä hallinto, jonka myös virallinen valtiovalta tunnusti. Sergein ja koko synodin 29. heinäkuuta 1926 allekirjoittama julistus saattoi kirkon ja valtiovallan suhteet uudelle pohjalle. Julistus merkitsi täyttä yhteistyötä: kirkolle osoitettua luottamusta ei käytettäisi valtiovallan vahingoksi,
»Ortodoksit tunnustaisivat Neuvostoliiton maalliseksi isänmaakseen, jonka onni ja menestys ovat heidän onnensa ja menestyksensä, sekä epäonni heidän epäonnensa.»
Sergei tuomitsi myös sekä emigrantti- että neuvostopiispojen valtionvastaiset toimenpiteet sanoen niiden vahingoittavan kirkon ja valtion suhteita. Samoin hän vaati emigranteilta ehdotonta kuuliaisuutta neuvostohallinnolle uhaten kieltäytyjiä erottamisella Moskovan alaisesta papistosta.
Sopimus jälkikommentteineen merkitsi Karlovcin synodin lopullista syrjäyttämistä Venäjällä, vaikka Sergei nimitettiinkin varsinaiseksi patriarkaksi vasta 1943 ja hän kuoli jo vuotta myöhemmin. Hänen seuraajansa Aleksei I ja Pimen I pysyivät yhtä tiukalla linjalla.
Historia > Suomen asema

Suomalaisten kannalta merkittävintä oli, että Karlovcin synodi halusi saada Suomen ortodoksit alaisuuteensa väittämällä, että suomalaisten arkkipiispakseen valitsema, Konstantinopolissa vihitty  virolainen Herman Aav (piispana 1923–1961) ei olisi kanonisesti edes piispa, ja että entinen, vuoden 1924 alusta lakkautuspalkalle joutunut ja Konevitsan luostariin kotiarestiin määrätty  venäläistaustainen arkkipiispa Serafim (Aleksander Lukjanov, piispana Suomessa 1914–1923) olisi Suomen kirkon ainoa laillinen päämies. Konstantinopolin ekumeeninen patriarkaatti, joka oli 1923 liittänyt Suomen ortodoksisen kirkon alaisuuteensa, kieltäytyi edes kuulemasta tällaisia väitteitä, saati sitten tunnustamasta niitä. Arvojärjestyksessä seuraavat eli Aleksandrian, Antiokian ja Jerusalemin patriarkat asettuivat samalle kannalle, jolloin pienemmät patriarkaatit ja arkkipiispa- ja metropoliittakunnatkaan eivät uskaltaneet olla muuta mieltä. Karlovcilaiset jäivät yksin vaateineen, jotka jäivät pian unohduksiin.
Historia > Sotien jälkeinen aika

Sittemmin Venäjän ulkomaankirkko on toiminut pääasiassa Yhdysvalloista käsin. Se noudattaa vanhaa juliaanista ajanlaskua. Toisen maailmansodan jälkeen ryhmittymän jotkin Euroopassa toimivat osat palasivat Venäjän kirkon yhteyteen, mutta Yhdysvalloissa toimiva osa jäi palaamatta.[lähde? ] Neuvostoliiton kaaduttua ulkomaankirkko aloitti asteittaisen lähentymisen Venäjän kirkkoon.
Ulkomaankirkko on pitkään pitäytynyt toiminnassaan venäjän  kieleen, kun Konstantinopolin alaiset paikalliskirkot käyttävät paikallista kieltä - esimerkiksi Brysselissä flaamia tai ranskaa. Vanhavenäläisyys on haluttu pitää kunniassa torjumalla vieraat vaikutteet.
Historia > Takaisin Moskovan patriarkaatin yhteyteen

Syyskesällä 2006 Moskovan patriarkaatti mitätöi vuoden 1926 julistuksen, koska se oli Neuvostoliiton hajottua muuttunut kuolleeksi kirjaimeksi. Tämä merkitsi sovun alkua ulkomaalaiskirkon kanssa. Uudistusmielinen patriarkka Aleksei II katsoi velvollisuudekseen pyrkiä sopuun ja poistaa menneisyyteen kuuluvat erimielisyydet. Myös Venäjän presidentti Putin asettui samalle linjalle, kun taas tämän edeltäjä Jeltsin oli loppuun asti vierastanut ajatusta. Tämä poisti viimeisetkin esteet neuvottelujen tieltä.
Toukokuussa 2007 Venäjän ortodoksinen ulkomaankirkko ja Venäjän ortodoksinen kirkko eli Moskovan patriarkaatti allekirjoittivat sopimuksen, jolla ulkomaankirkko liitettiin itsehallinnolliseksi kirkkokunnaksi Moskovan patriarkaatin alaisuuteen.
Nykyaika

Venäjän ulkomaankirkko käsittää noin 400 seurakuntaa, joissa on arviolta kaikkiaan 400 000 jäsentä. Kirkon hiippakunnat ovat:
New Yorkin ja Itä-Amerikan hiippakunta
Chicagon ja Keski-Amerikan hiippakunta
San Franciscon ja Länsi-Amerikan hiippakunta
Montrealin ja Kanadan hiippakunta
Caracasin ja Etelä-Amerikan hiippakunta
Sydneyn ja Uuden-Seelannin hiippakunta
Geneven ja Länsi-Euroopan hiippakunta
Berliinin ja Saksan hiippakunta
Ison-Britannian ja Irlannin hiippakunta (ei omaa piispaa 1985 jälkeen)
Kirkon keskuspaikka on vuodesta 1957 New Yorkissa, ja sen johdossa on vuodesta 2008 New Yorkin metropoliitta Hilarion.
Aiheesta muualla

Protopriest Sergii Shchukin A Brief History of the Russian Orthodox Church Outside of Russia, 1922-1972  www.synod.com
The Russian Orthodox Church Outside of Russia  Kirkon kotisivut www.synod.com (englanniksi) (venäjäksi)
Geneven ortodoksinen katedraali
Darmstadtin venäläis-ortodoksinen kirkko
Mikko Setälä

Mikko Setälä on suomalainen sarjayrittäjä, sijoittaja ja kirjailija. Hän on syntynyt Helsingissä, käynyt Helsingin Suomalaisen Yhteiskoulun ja valmistunut diplomi-insinööriksi Teknillisestä korkeakoulusta.
Setälä on työskennellyt vuodesta 1983 alkaen erilaisissa suomalaisissa ja kansainvälisissä liikkeenjohdon tehtävissä erityisesti ICT-sektorilla yrityksissä R.Linturi Oy (osakkaana), Lotus Development, IBM, TJ Group, Pro-Source ja Rovio Entertainment. Setälä on toiminut monien suomalaisten ja kansainvälisten yhtiöiden hallituksissa ja toiminut investointipankkiirina tehden yritysjärjestelyjä ja rahoitusta.
Mikko Setälä kuuluu Setälien ja Krohnien kirjallisiin sukuihin ja hänen isoisänsä on kirjailija Vilho Setälä, isoäitinsä kirjailija, runoilija Aini Setälä, isoisän isä E. N. Setälä ja isoisän äiti kirjailija Helmi Krohn.
Setälä on kirjoittanut kaksi kirjaa: tietokirjan "Windows" (Yritysmikrot Kustannus Oy, 1990) ja japanilaiseen tanka -tyyliin kirjoitetun runokokoelman "TJ 0 -muistelmia miljoonista" (Talentum, 2006). Hän on kirjoittanut myös kolumneja Tietoviikkoon vuodesta 2006 alkaen sekä viikoittaisia "Taloustankoja" eli talousaiheisia runoja Helsingin Sanomiin. Tästä Setälä on saanut Helsingin Sanomien "Vuoden Talouskulttuuriteko" -palkinnon.
Otteena runo nimeltä 3.32:
Tyhjennän huoneen /
pääkoppaa en kykene /
haluaisinko /
en kuitenkaan tietenkään /
vihdoinkin TJ nolla
McMillan Township (Lucen piirikunta)

| McMillan Township |
| --- | --- |
 McMillan Townshipin kunnantalo.

Valtio:  Yhdysvallat
Osavaltio:  Michigan
Piirikunta:  Luce
Pinta-ala:  
 – Kokonaispinta-ala:  1565,3 km²
 – Josta vettä:  40,3 km² 
Väkiluku (2020):  2 471
 – Väestötiheys:  1,6 as./km²
 
 https://www.mcmillantownship.com 
Infobox OKVirheellinen NIMI-arvo: 
McMillan Township on kunta (town) Yhdysvalloissa Michiganin osavaltiossa. Sen väkiluku oli 2 471 vuonna 2020. Kunta sijaitsee Lucen piirikunnassa. Lucen piirikunnan hallintokeskus, Newberryn kylä, sijaitsee McMillan Townshipissä. McMillan Township on pinta-alaltaan Michiganin osavaltion suurin kunta.
Väestö

Vuonna 2020 McMillan Townshipin 2 471 asukkaasta valkoisia oli 83,8 %, alkuperäisasukkaita 7,4 %, mustia 0,2 %. Asukkaista 0,4 % kuului johonkin muuhun rotuun ja 8,1 % asukkaista asukkaista kuului kahteen tai useampaan rotuun.
Virheenkorjauskoodi

Virheenkorjauskoodi (ECC, engl. Error Correcting Code) on informaatioteoriassa koodi, jossa jokainen datasignaali noudattaa tiettyjä rakennesääntöjä. Tällöin virhetilanteet voidaan havaita automaattisesti. EDAC (engl. Error Detection and Correction) tarkoittaa virheen ja havaitsemista ja sen korjaamista.
Virheenkorjausta varten tietokoneen muistipiireihin voidaan lisätä ylimääräisiä muistikennoja. Muistikennojen lisäys ei onnistu, ellei piirisarja tue tätä. Harva on valmis maksamaan muistikennojen lisähinnasta aiheutuvan kustannuksen kotikoneeseensa, joten virheenkorjauskoodi on käytännössä käytössä verkkopalvelimissa ja muissa kriittisissä kohteissa.[lähde? ]
Menetelmät

Yksinkertainen esimerkki virheitä korjaavasta koodista on  n bitin toistokoodi. Tätä koodia käytettäessä kanavaan lähetetään peräkkäin n kpl nollia, kun halutaan välittää vastaanottajalle bittitila 0 ja vastaavasti n kpl ykkösiä, kun halutaan välittää bittitila 1.
Tämän koodi muodostuu siis koodisanajoukosta  C=\lbrace 000...0,111...1\rbrace .
Jos kanavan kautta kulkeneessa koodisanassa alle puolet biteistä on vaihtanut tilaansa,
koodisana on mahdollista tunnistaa.
Virheitä korjaavien koodien teoriassa keskeinen käsite on koodin minimietäisyys.
Kahden samanpituisen koodisanan välisellä etäisyydellä tarkoitetaan niiden kohtien lukumäärää, joissa ne eroavat toisistaan. Esimerkiksi binäärisanojen '0100011101' ja '0111011001' välinen etäisyys on kolme. Koodin minimietäisyydellä tarkoitetaan pienintä arvoa, minkä kahden eri kyseiseen koodiin kuuluvan koodisanan välinen etäisyys voi saada.
Koodin määrittämiseksi valitaan yleensä ensimmäiseksi jokin aakkosto, merk.  A.
Hyvin usein käytetään binääriaakkostoa  A=\lbrace 0,1\rbrace .
Kaikkien  n-pituisten aakkoston  A sanojen joukkoa merkitään tavallisesti  A^{n}.
Koodi, jonka pituus on  n, saadaan valitsemalla jokin ei-tyhjä osajoukko  C\subseteq A^{n}.
Koodisanojen  a_{1}a_{2}...a_{n}\in A^{n} ja  b_{1}b_{2}...b_{n}\in A^{n} välinen Hamming-etäisyys on
Koodin  C\subseteq A^{n} minimietäisyys on
Helposti todetaan, että koodin, jonka sanojen lukumäärä on  N=\sharp C, minimietäisyyden laskemiseen tarvitaan yleisessä tapauksessa
koodisanojen vertailua.
Koodi  C\subseteq A^{n} kykenee korjaamaan  r virhettä, jos koodisanakeskiset  r-säteiset pallot
{\bar {B}}(c_{1},r)=\lbrace c_{2}\in C\vert d(c_{1},c_{2})\leq r\rbrace
ovat erilliset eli yhteispisteettömät.
Koodin virheenkorjauskyky  e saadaan, kun  r valitaan
maksimaaliseksi.
Koodia sanotaan täydelliseksi  n-pituiseksi  e-virhettä korjaavaksi koodiksi, jos koodisanakeskiset  e-säteiset pallot ovat yhteispisteettömät ja täyttävät koko avaruuden  A^{n}.
Lineaariset koodit

Lineaarisia koodeja muodostettaessa aakkostoksi  A valitaan jokin äärellinen kunta  \mathbb {F} _{q}, missä  q on kunnan alkioiden lukumäärä eli kunnan kertaluku.
Lineaariset koodit ovat vektoriavaruuden  \mathbb {F} _{q}^{n} lineaarisia aliavaruuksia.
Kirjallisuutta

Huffman, W. Cary & Pless, Vera: Fundamentals of error-correcting codes.  Cambridge University Press, 2003.  ISBN 0-521-78280-5.  (englanniksi)
Mikel Balenziaga

| 0 | 1 | 2 | 3 |
| --- | --- | --- | --- |

Henkilötiedot
Koko nimi: Mikel Balenziaga Oruesagasti
Syntymäaika: 29. helmikuuta 1988 (ikä 36)
Syntymäpaikka: Zumarraga, Guipúzcoa, Espanja
Pelipaikka: vasen laitapuolustaja
Seurat
| Vuodet | Seura | O | (M) |
| 2006–2008 | Real Sociedad B | 53 | (0) |
| 2008–2009 | Athletic B | 0 | (0) |
| 2008–2011 | Athletic | 25 | (0) |
| 2009–2010 | → Numancia | 26 | (0) |
| 2011–2013 | Valladolid | 68 | (0) |
| 2013–2023 | Athletic | 221 | (1) |
| 2023–2024 | Deportivo | 32 | (1) |
 Seurajoukkueuran tilastot kattavat vain kansalliset sarjat, päivitetty 11. elokuuta 2024.
Mikel Balenziaga Oruesagasti (s. 29. helmikuuta 1988 Zumarraga, Guipúzcoa) on espanjalainen jalkapalloilija, pelipaikaltaan vasen laitapuolustaja. Hän edusti Espanjan korkeimmalla sarjatasolla Primera Divisiónissa toistakymmentä kautta Athletic Bilbaota ja yhden kauden Real Valladolidia. Hän päätti pelaajauransa kaudella 2023–2024 Deportivo de La Coruñan joukkueessa.
Balenziaga on sansebastiánilaisen Real Sociedadin kasvatti, mutta hän pelasi seurassa korkeimmillaan vain sen B-joukkueessa Espanjan kolmanneksi korkeimmalla sarjatasolla Segunda División B:ssä. Elokuussa 2008 Balenziaga siirtyi miljoonan euron kaupassa toiseen baskisuurseuraan, bilbaolaiseen Athleticiin, jossa hän nousi suoraan Joaquín Caparrósin valmentamaan edustusjoukkueeseen. Hän debytoi Primera Divisiónissa 14. syyskuuta 2008 ottelussa Málagaa vastaan ja pelasi esikoiskaudellaan yhteensä 24 liigaottelussa. Sittemmin hän jäi kuitenkin seurassa Jon Aurtenetxen, Koikilin ja niin ikään Real Sociedadista saapuneen Xabi Castillon varjoon. Kauden 2009–2010 Balenziaga vietti lainalla Segunda Divisiónin Numanciassa.
Balenziaga on pelannut Espanjan nuorisomaajoukkueissa.
Aiheesta muualla

Mikel Balenziaga Athleticin sivustolla (englanniksi)
Mikel Balenziaga BDFutbol-sivustolla (englanniksi)
Mazandaranit

| Mazandaranit |
| --- | --- |

Väkiluku:  noin 3 -4 miljoonaa (2006)
Asuinalueet:  Māzandarānin, Golestanin ja Gīlānin provinssit Iranissa
Kielet:  mazandaranin kieli  persian kieli
Uskonnot:  pääosin šiialainen islam
Mazandranit ovat iranilaista kieltä puhuva kansa   , joka elää pääosin Kaspianmeren kaakkoispuolella. Alborzvuoret ovat kansan asuinalueen etelärajana.  .
Kansa

Mazandaranien kansan lukumäärä on kolmesta  neljään miljoonaan (2006 arvio). Mazandaranit ovat uskonnoltaan pääosin šiiamuslimeja.
Kansa asuu pääosin Kaspianmeren kaakkoisrannoilla. Monet heistä ovat maanviljelijöitä ja kalastajia . Heillä on runsaasti yhteyksiä muihin iranilaisiin kansoihin Iranin ylängöllä .
Metéora (kunta)

| Metéora Metéoran kunta Μετέωρα Δήμος Μετεώρων |
| --- | --- |
 Metéoran kallioita ja Kalampákan kaupunki.
 Kunnan sijainti
 Metéora
 Koordinaatit: 39°42′N, 21°38′E 
Valtio:  Kreikka
Hajautetun hallinnon alue:  Thessalia jaKeski-Kreikka
Alue:  Thessalia
Alueyksikkö:  Tríkala
Hallinto:  
 – Asutustyyppi:  kunta
 – Kallikrates-koodi:  2602
 – Kuntakeskus:  Kalampáka
Pinta-ala:  
 – Kokonaispinta-ala:  1 650,2 km²
Väkiluku (2011):  21 991
 – Väestötiheys:  13,33 as./km²
Aikavyöhyke:  UTC+2
 – Kesäaika:  UTC+3
Rekisterikilpi:  ΤΚ
 
 meteoramunicipality.gr 
Infobox OKVirheellinen NIMI-arvo: 
Metéora (kreik. Μετέωρα) on Kreikan kunta (Δήμος Μετεώρων, Dímos Meteóron), joka sijaitsee Tríkalan alueyksikössä Thessalian alueella. Kunnan pinta-ala on 1 650,2 neliökilometriä ja väkiluku 21 991 (vuonna 2011). Kunnan kuntakeskus on Kalampáka.
Metéoran kunta sijaitsee Thessalian luoteisosassa. Sen suurimmat asutukset ovat Kalampákan kaupunki sekä Vasilikín ja Kastrákin kylät. Kunta on saanut nimensä sen alueella lähellä Kalampákaa ja Kastrákia sijaitsevasta Metéoran luonto- ja luostarialueesta, joka on Unescon maailmanperintökohde.
Kunta muodostui nimellä Kalampákan kunta (Δήμος Καλαμπάκας, Dímos Kalampákas), kun vanha, pienempi Kalampákan kunta sekä Aspropótamos, Chásia, Kastaniá, Kleinó, Malakási, Tymfaía ja Vasilikí yhdistyivät vuoden 2011 alussa Kallikrates-suunnitelman mukaisesti suuremmaksi Kalampákan kunnaksi. Se nimettiin vuonna 2018 uudelleen Metéoran kunnaksi, koska sen haluttiin kantavan maailmalla tunnetuimman kohteensa nimeä.
Aiheesta muualla

Δήμος Μετεώρων (Arkistoitu – Internet Archive). Metéoran kunnan verkkosivut. (kreikaksi)
Thessalian alue
| --- | --- |
Kardítsan alueyksikkö:   Argithéa  Kardítsa  Límni Plastíra  Mouzáki  Palamás  Sofádes 
Lárisan alueyksikkö:   Agiá  Elassóna  Fársala  Kilelér  Lárisa  Témpi  Týrnavos 
Magnesian alueyksikkö:   Almyrós  Nótio Pílio  Rígas Feraíos  Vólos  Zagorá-Mourési 
Sporadien alueyksikkö:   Alónnisos  Skiáthos  Skópelos 
Tríkalan alueyksikkö:   Farkadóna  Metéora  Pýli  Tríkala
McMurdo

McMurdon tutkimusasema
McMurdo on Yhdysvaltojen Kansallisen tiedesäätiön ylläpitämä tutkimusasema Etelämantereella, McMurdonsalmessa Rossinsaaren eteläkärjessä. Aseman koordinaatit ovat 77°50′47″S, 166°40′06″E. Vuonna 1955 perustetulla tutkimusasemalla on majoituskapasiteettia 1 258 henkilölle, ja siten se on Etelämantereen suurin asutus.
Maapallon eteläisin toimiva tulivuori Mount Erebus sijaitsee 35 kilometriä asemalta pohjoiseen. Erikoiset McMurdon kuivat laaksot sijaitsevat McMurdonsalmen vastarannalla.[lähde? ]
McMurdo marraskuussa 2003.
Asemaan kuuluu vajaat 90 rakennusta. Alueella on toimiva kunnallistekniikka, joka kattaa maan päällä kulkevat vesi- ja sähköjohdot sekä viemäröinnit. Siellä on myös kolme lentokenttää (Williams Field, Sea ice runway ja Pegasus blue ice runway), helikopterikenttä ja satama. McMurdo on maailman eteläisin laivalla saavutettavissa oleva paikka. Tutkimus- ja asuinrakennusten lisäksi tukikohdassa on muun muassa paloasema, voimalaitos ja kauppoja.[lähde? ]
Vuoden keskilämpötila McMurdon asemalla on noin −17 °C. Lämpimin kuukausi on tammikuu, jolloin keskilämpötila on noin −3 °C ja vuoden kylmimpään aikaan, elokuussa, pakkasta on keskimäärin –27 °C. Talven aikana lunta kertyy noin 1,5 metriä, mutta kesäkuukausina aseman ympäristö on lumeton.[lähde? ] Tuulen nopeus on keskimäärin 6,1 m/s, mutta se voi enimmillään olla jopa noin 51 m/s.
McMurdossa tehtävän tutkimuksen aloja ovat astrofysiikka, biologia, geofysiikka, geologia, glasiologia, ilmastotutkimus, lääketiede, meteorologia sekä valtameritutkimus.[lähde? ]
Aiheesta muualla

Kuvia tai muita tiedostoja aiheesta McMurdo Wikimedia Commonsissa
NSF McMurdo (englanniksi)
Williams Fieldin lentopaikkatiedot (englanniksi)
Säätila (englanniksi)
Merenkävijät

Panoraama Särkän linnoituksesta, jossa toimii pursiseuran lisäksi ravintola Särkänlinna
Merenkävijät on helsinkiläinen pursiseura, jonka kotisatama on Särkän linnakesaari Kaivopuiston edustalla. Suomenlinnaan kuuluva Särkkä sijaitsee lyhyen yhteysvenematkan päässä Kaivopuiston rannasta. Yhteysvene liikennöi purjehduskaudella Ullanlinnan laiturilta (Cafe Ursulan kohdalla) 30 minuutin välein. Särkällä toimii kesäisin ravintola Särkänlinna.
Merenkävijät perustettiin suomenkieliseksi pursiseuraksi vuonna 1922. Seuraavana vuonna seura sai kotisatamakseen Särkän saaren, jolle valtio etsi kunnostajaa ja ylläpitäjää. Saarelle rakennettiin suojaisa venesatama aallonmurtajineen ja venevajoineen. Vuonna 1952 Merenkävijät isännöi Särkällä Helsingin olympialaisten purjehduskilpailuja.  Vuonna 2012 seura isännöi avomeripurjehduksen maailmanmestaruuskilpailuja.
Seuralla on pitkät matka- ja kilpapurjehdusperinteet. Vuonna 2016 Merenkävijöillä oli noin 810 jäsentä. Viime vuosina seura on panostanut juniori- ja aikuiskoulutustoimintaan ja kasvattanut jäsenmääräänsä. Merenkävijöiden 606-klubi tarjoaa purjehduksesta kiinnostuneille mahdollisuuden päästä oppimaan veneilytaitoja ja purjehtimaan seuran 606-köliveneillä.
Vuonna 1991 Suomenlinna ja Särkän linnoitus sen osana on otettu Unescon maailmanperintöluetteloon. Museovirasto on esittänyt, että Merenkävijöiden rakennuttama arkkitehti Oiva Kallion suunnittelema Särkänlinnan ravintola tulisi suojella uutena merkittävänä arkkitehtuurilisänä.
Meukow

Meukow VSOP
Meukow on tunnettu konjakkimerkki. Meukowin kellarit sijaitsevat Cognacin kaupungissa Ranskassa. Konjakki valmistetaan Ugni blanc -rypälelajikkeesta. Meukow ikäännytetään perinteisissä ranskalaisissa tammitynnyreissä.
Historia

Venäjän keisari Aleksanteri II lähetti 1850-luvulla veljekset Auguste-Christophe ja Gustave Meukowin Ranskaan hankkimaan keisarihuoneelle konjakkia. He perustivat Cognacin kaupunkiin House A.C. Meukow & Co -nimeä kantavan yrityksen 1. elokuuta 1862. 1900-luvun alkupuolella Meukow oli jo laajentunut huomattavan kokoiseksi tekijäksi konjakkimarkkinoilla. Meukow yhdistyi vuonna 1979 Costen perheen omistamaan CCG Group of Companies -yhtiöön, joka oli viidenneksi suurin konjakinvalmistaja. Michel Costen suunnittelema Meukowin pantteripullo otettiin käyttöön vuonna 1995. Pantteri on nykyisin brändin tunnuskuva.
Laatuluokat

VS Fine Champagne
VSOP
Napoléon
XO
NPU Fine Champagne VRXO
Extra
Très Vieux Rarissime
VS Vanilla
Aiheesta muualla

Meukowin kotisivu
Mercedes-Benz A-sarja (W177)

| Mercedes-Benz W177 |
| --- | --- |

Valmistustiedot
Valmistusmaa:   Indonesia  Kiina  Meksiko  Saksa  Suomi  Thaimaa  Unkari
Valmistaja:  Mercedes-Benz
Konserni:  Mercedes-Benz Group
Valmistusvuodet:  2018–
Korimalli:  4-ovinen sedan 5-ovinen hatchback
Luokka:  C-segmentti
Edeltäjä:  Mercedes-Benz W176
Teknisesti samankaltaisia:  Mercedes-Benz C118 Mercedes-Benz H247 Mercedes-Benz W247 Mercedes-Benz X247
Tekniset tiedot
Pohjalevy:  Mercedes-Benz MFA2
Moottori:  R4
Iskutilavuus:  1,3–2,0 l
Polttoaine:  bensiini diesel
Vetotapa:  etuveto neliveto
Vaihteisto:  6-vaihteinen manuaali 7-vaihteinen kaksoiskytkin 8-vaihteinen kaksoiskytkin
Mercedes-Benz W177 on Mercedes-Benz A-sarjan neljännen sukupolven malli, jota on valmistettu vuodesta 2018 lähtien. Se korvasi edeltäneen W176-mallin. Autoa valmistetaan muun muassa Uudenkaupungin tehtaalla Suomessa.
Mercedes-Benz W177 (2018–)

Mercedes-Benz W177 esiteltiin helmikuussa 2018 Amsterdamissa. Neliovinen sedan-malli esiteltiin pitkäakselivälisenä versiona Pekingin autonäyttelyssä saman vuoden huhtikuussa. Sitä myydään ainoastaan Kiinan markkinoilla. Euroopassa myytävä sedan, jossa on samanpituinen akseliväli kuin hatchbackissa, esiteltiin Pariisin autonäyttelyssä lokakuussa.
Vuoden 2018 Euro NCAP -kolaritestistä W177 sai tulokseksi täydet viisi tähteä.
Mallivaihtoehdot ovat A 160, A 180, A 200, A 220, A 250 ja A 180d. A 160- (109 hv), A 180- (136 hv) ja A 200 (163 hv) -malleissa on sama 1,3-litrainen turboahdettu bensiinimoottori, A 220- (190 hv)  ja A 250 (224 hv) -malleissa on 2,0-litrainen turboahdettu bensiinimoottori ja A 180d:ssä 1,5-litrainen (114 hv) dieselmoottori.
Aiheesta muualla

Kuvia tai muita tiedostoja aiheesta Mercedes-Benz A-sarja (W177) Wikimedia Commonsissa
Mercedes-Benz A-sarjan sedan (V177)
Pitkäakselivälinen Mercedes-Benz A-sarjan sedan (Z117).
Mercedes-AMG A 45 S
Vitinha

| 0 | 1 | 2 | 3 |
| --- | --- | --- | --- |

Henkilötiedot
Koko nimi: Vítor Machado Ferreira
Syntymäaika: 13. helmikuuta 2000 (ikä 24)
Syntymäpaikka: Santo Tirso, Portugali
Pelipaikka: keskikenttäpelaaja
Pituus: 172 cm
Paino: 64 kg
Seura
Seura: Paris Saint-Germain
Pelinumero: 17
Junioriseurat
2008–2011: Póvoa Lanhoso
2015–2016: → Padroense (laina)
2011–2019: Porto
Seurat
| Vuodet | Seura | O | (M) |
| 2019–2020 | Porto B | 14 | (8) |
| 2020–2022 | Porto | 38 | (2) |
| 2020–2021 | → Wolverhampton Wanderers | 19 | (0) |
| 2022– | Paris Saint-Germain | 64 | (9) |
Maajoukkue
| 2017 | Portugali U17 | 1 | (0) |
| 2018 | Portugali U18 | 7 | (0) |
| 2018–2019 | Portugali U19 | 18 | (3) |
| 2019–2021 | Portugali U23 | 22 | (1) |
| 2022– | Portugali | 21 | (0) |
 Seurajoukkueuran tilastot kattavat vain kansalliset sarjat, päivitetty 9. heinäkuuta 2024.  Maajoukkueuran tilastot päivitetty 9. heinäkuuta 2024.
Vítor Machado Ferreira, tunnetaan myös nimellä Vitinha (s. 13. helmikuuta 2000 Santo Tirso), on portugalilainen jalkapalloilija, joka edustaa Ranskan Ligue 1:ssä pelaavaa Paris Saint-Germainia. Pelipaikaltaan hän on keskikenttäpelaaja.
Seurajoukkueura > Alkuvaiheet

Vitinha liittyi FC Porton junioriakatemiaan 11-vuotiaana. Kauden 2015–2016 hän pelasi lainalla portugalilaisseura Padroensen junioriakatemiassa. Vitinha voitti kaudella 2018–2019 Porton junioreissa seuran ensimmäisen UEFA Youth Leaguen mestaruuden.
Aikuisten tasolla Vitinha debytoi 11. elokuuta 2019 FC Porton reservijoukkueessa LigaPron ottelussa SC Covilhãa vastaan. Porton edustusjoukkueessa hän pelasi ensimmäistä kertaa 14. tammikuuta 2020 Portugalin cupin puolivälieräottelussa Varzimia vastaan, jossa hän tuli vaihdosta kentälle 85. minuutilla Luis Díazin tilalle. Kaudella 2019–2020 Vitinha pelasi Portugalin liigassa kahdeksassa ottelussa Porton voittaessa Portugalin mestaruuden.